**ΟΔΗΓΙΕΣ ΣΥΓΓΡΑΦΗΣ ΤΗΣ ΠΤΥΧΙΑΚΗΣ ΕΡΓΑΣΙΑΣ**

**Ουσιαστικές προδιαγραφές**

Οι ουσιαστικές προδιαγραφές καθορίζουν την ποιότητα της πτυχιακής εργασίας και είναι οι ακόλουθες:

* Καινοτομία θέματος και ένδειξη δημιουργικής και πρωτότυπης σκέψης.
* Πληρότητα θέματος, ώστε η πτυχιακή εργασία να αποτελεί μία συνεκτική και ολοκληρωμένη επιστημονική εργασία.
* Ακρίβεια του περιεχομένου.
* Λογική οργάνωση και ανάπτυξη.
* Επάρκεια βιβλιογραφικής υποστήριξης με αναφορές σε έγκυρη και πρόσφατη βιβλιογραφία.
* Σαφήνεια γραπτού λόγου και χρήση δόκιμων επιστημονικών όρων.

**Γενικές τυπικές προδιαγραφές**

Οι γενικές τυπικές προδιαγραφές αφορούν:

* **τη γλώσσα:** χρησιμοποιείται η δημοτική γλώσσα και το μονοτονικό σύστημα γραφής. Τα ορθογραφικά λάθη, τα λάθη στη στίξη και στη σύνταξη πρέπει να αποφεύγονται. Ο σπουδαστής οφείλει να χρησιμοποιεί έγκριτο λεξικό. Η πτυχιακή εργασία γράφεται στην ελληνική γλώσσα.
* **τη σελιδοποίηση:** η οποία πρέπει να γίνεται με αραβικούς αριθμούς, συνήθως στο κάτω μέρος της σελίδας (1, 2, 3) αρχίζοντας από τη σελίδα του πρώτου κεφαλαίου και με λατινικούς αριθμούς (i, ii, iii, iν) για τις προκαταρκτικές σελίδες, με εξαίρεση του εξωφύλλου (π.χ. πίνακας περιεχομένων, πρόλογος). Εάν η πτυχιακή περιλαμβάνει Παραρτήματα, τότε αριθμούνται μόνο οι σελίδες που αναφέρονται στο τίτλο του Παραρτήματος και ακολουθούν τη σειρά με την οποία εμφανίζονται στο κείμενο, όπως ΠΑΡΑΡΤΗΜΑ Α, ΠΑΡΑΡΤΗΜΑ Β κ.ο.κ.
* **την ύπαρξη πίνακα περιεχομένων:** ο οποίος πρέπει να περιλαμβάνει τον τίτλο των κεφαλαίων, όπως ακριβώς αναφέρονται στο κείμενο.
* **την αναγραφή της βιβλιογραφίας:** ο σπουδαστής έχει τη δυνατότητα να χρησιμοποιήσει οποιοδήποτε έγκυρο σύστημα βιβλιογραφίας, μετά από συνεννόηση με τον επιβλέποντα εκπαιδευτικό, αρκεί να είναι ενιαίο σε όλη την εργασία. Ο σπουδαστής επίσης οφείλει να παραθέτει πλήρη κατάλογο της βιβλιογραφίας που χρησιμοποιήθηκε στο τέλος της πτυχιακής εργασίας. Εκεί αναγράφονται μόνο οι πηγές που χρησιμοποιήθηκαν με παραπομπές στο κείμενο, κατά αλφαβητική σειρά ή με αύξοντα αριθμό, ανάλογα με το βιβλιογραφικό σύστημα που επελέγη. Πρέπει επίσης να τονιστεί ιδιαίτερα η ύπαρξη πηγών στους πίνακες, τα σχέδια ή τις φωτογραφίες, όταν αυτά προέρχονται από άλλες εργασίες ή βιβλία.
* **τη γενική εμφάνιση της πτυχιακής εργασίας:** συγκεκριμένα στο δέσιμο, το οποίο δεν πρέπει να διαλύεται μετά την πρώτη ανάγνωση. Η πτυχιακή εργασία πρέπει να είναι σαφής, περιεκτική, σωστή και πλήρης. Αυτό σημαίνει ότι πρέπει να χαρακτηρίζεται από τα ακόλουθα:
	+ ορθότητα και καθαρότητα
	+ ακρίβεια και περιεκτικότητα
	+ υψηλό επίπεδο ορθογραφίας, γραμματικής και στίξης
	+ καλό γλωσσικό ύφος
	+ καλή δομή παραγράφων και προτάσεων
	+ απάλειψη επαναλαμβανόμενων ή διφορούμενων λέξεων και φράσεων
	+ πολύ καλή ανασκόπηση πριν την τελική εκτύπωση
	+ διόρθωση όλων των τυπογραφικών λαθών πριν την τελική εκτύπωση
* **την υποβολή της εργασίας και σε ηλεκτρονική μορφή:** γι’ αυτό στην εσωτερική πλευρά του όπισθεν εξώφυλλου επικολλάται φάκελος, στον οποίο επισυνάπτεται ολόκληρη η εργασία σε ηλεκτρονική μορφή εγγεγραμμένη σε οπτικό δίσκο (*CD*), καθώς και η παρουσίαση σε *PowerPoint*.

**Ειδικές τυπικές προδιαγραφές**

Η εργασία θα τυπωθεί, από τη μια σελίδα σε χαρτί Α4, με διάστιχο ενάμισι γραμμές. Οι παράγραφοι θα χωρίζονται μεταξύ τους με διάστημα 6 στ., μετά την κάθε παράγραφο.

Ο τύπος της γραμματοσειράς (*font*) πρέπει να είναι *Τimes New Roman* ή *Τimes New* *Roman Greek*.

Το μέγεθος της γραμματοσειράς (*points*) πρέπει να είναι δώδεκα (12) για το κυρίως κείμενο, δεκατέσσερα (14) για τις επικεφαλίδες και δέκα (10) για τα υποσέλιδα, τους δείκτες και τους εκθέτες,

Η αρίθμηση για τα σχέδια, διαγράμματα, πίνακες, φωτογραφίες, γίνεται με βάση το κεφάλαιο, π.χ. Σχήμα 4.3, Πίνακας 5.2. Κάθε σχήμα ή πίνακας πρέπει να μπορεί να διαβαστεί από μόνος του και να μην χρειάζεται να γίνεται αναζήτηση στο κείμενο για τον ορισμό των διαφόρων συμβόλων ή άλλων στοιχείων.

Τα περιθώρια των σελίδων καθορίζονται ως εξής :

* Πάνω (top) : 2,5 cm
* Κάτω (bottom) : 2,5 cm
* Αριστερά (left) : 3,0 cm
* Δεξιά (right) : 2,0 cm

Τα περιεχόμενα της δεμένης εργασίας πρέπει να είναι με την ακόλουθη σειρά:

***Σελίδα Τίτλου****:* Προβλέπεται ένα *ενιαίο* υπόδειγμα της σελίδας τίτλου.

***Περίληψη****:* Η περίληψη αποτελεί μια συνοπτική παρουσίαση των κύριων στοιχείων και συμπερασμάτων της εργασίας, μαζί με μια σύντομη αναφορά στους στόχους και τις μεθοδολογίες που ακολουθήθηκαν. Δεν θα πρέπει να υπερβαίνει τις 300 λέξεις.

***Ευχαριστίες****:* Είναι σημαντική η αναγνώριση της βοήθειας που έλαβε ο σπουδαστής κατά την διάρκεια της προπαρασκευής της εργασίας του. Η βοήθεια μπορεί να είναι ακαδημαϊκή, τεχνική, γραμματειακή, διοικητική. Δεν υπερβαίνει τη μία σελίδα.

***Πίνακας Περιεχομένων****:* Πρέπει να περιλαμβάνει τα περιεχόμενα με ακρίβεια.

***Κυρίως Κείμενο*:** Το κυρίως κείμενο διαχωρίζεται σε κεφάλαια, όπως ενδεικτικά αναφέρονται παρακάτω.

Για ερευνητική πτυχιακή εργασία ισχύουν τα κάτωθι:

* ΚΕΦΑΛΑΙΟ 1 ΕΙΣΑΓΩΓΗ
* ΚΕΦΑΛΑΙΟ 2 ΘΕΩΡΗΤΙΚΟ ΜΕΡΟΣ
* ΚΕΦΑΛΑΙΟ 3 ΠΕΙΡΑΜΑΤΙΚΟ ΜΕΡΟΣ
* ΚΕΦΑΛΑΙΟ 4 ΑΠΟΤΕΛΕΣΜΑΤΑ-ΕΠΕΞΕΡΓΑΣΙΑ
* ΚΕΦΑΛΑΙΟ 5 ΣΥΖΗΤΗΣΗ
* ΚΕΦΑΛΑΙΟ 6 ΣΥΜΠΕΡΑΣΜΑΤΑ

ΒΙΒΛΙΟΓΡΑΦΙΑ

Για μελετητική πτυχιακή εργασία ισχύουν τα κάτωθι:

* ΚΕΦΑΛΑΙΟ 1 ΕΙΣΑΓΩΓΗ
* ΚΕΦΑΛΑΙΟ 2 ΑΝΑΣΚΟΠΗΣΗ ΒΙΒΛΙΟΓΡΑΦΙΑΣ
* ΚΕΦΑΛΑΙΟ 3 ΣΚΟΠΟΣ
* ΚΕΦΑΛΑΙΟ 4 ΑΠΟΤΕΛΕΣΜΑΤΑ
* ΚΕΦΑΛΑΙΟ 5 ΣΥΖΗΤΗΣΗ
* ΚΕΦΑΛΑΙΟ 6 ΣΥΜΠΕΡΑΣΜΑΤΑ

ΒΙΒΛΙΟΓΡΑΦΙΑ

Σε κάθε περίπτωση, για τα γνωστικά αντικείμενα του Τμήματος Τεχνολογίας Τροφίμων ενθαρρύνεται η ανάληψη και εκπόνηση θεμάτων πτυχιακών εργασιών με ερευνητικό περιεχόμενο.

***Παραρτήματα*:** Για την συνεκτικότητα του κυρίως κειμένου, υλικό που είναι ογκώδες όπως για παράδειγμα πολλά αποτελέσματα, σχέδια, σχήματα ή πίνακες που εμποδίζουν στον αναγνώστη να κατανοήσει τη συνέχεια του κυρίως κειμένου, τοποθετείται σε παραρτήματα. Η αρίθμηση των παραρτημάτων γίνεται με κεφαλαία ελληνικά γράμματα Α, Β, Γ, και η αρίθμηση των σελίδων τους είναι αντίστοιχα Α1, Α2, ... Β1, Β2,... κ.ο.κ.

**ΑΝΑΛΥΤΙΚΕΣ ΟΔΗΓΙΕΣ ΕΓΚΡΙΣΗΣ & ΑΞΙΟΛΟΓΗΣΗΣ**

Με την περάτωση της πτυχιακής εργασίας, ο σπουδαστής την υποβάλλει ολοκληρωμένη στον επιβλέποντα εκπαιδευτικό για την τελική έγκριση. Ο επιβλέπων προτείνει την αξιολόγηση της εργασίας, αφού πρώτα βεβαιωθεί ότι έχει την απαιτούμενη ποσότητα και ποιότητα, ώστε να τύχει βαθμού προβιβασμού (πέντε, 5).

Στη συνέχεια ο σπουδαστής καταθέτει στη Γραμματεία την τελική-διορθωμένη πτυχιακή του εργασία σε τρία (3) αντίγραφα (όχι δεμένα αλλά σε σπιράλ) από τα οποία αντιστοιχεί ένα για κάθε μέλος της εξεταστικής επιτροπής. Μετά την επιτυχή παρουσίαση της πτυχιακής εργασίας ενώπιον της εξεταστικής επιτροπής και κατόπιν ενδεχόμενων μικρών διορθώσεων, ο σπουδαστής υποβάλλει τα τελικά δερματόδετα πέντε (5) αντίτυπα της εργασίας στη Γραμματεία του Τμήματος, τρία για το κάθε μέλος, ένα για το Τμήμα και ένα για τη Βιβλιοθήκη.

Ο σπουδαστής ή οι σπουδαστές υποστηρίζουν την πτυχιακή τους εργασία ενώπιον της τριμελούς εξεταστικής επιτροπής:

* με την παρουσίασή της υποχρεωτικά με χρήση προγράμματος *PowerPoint* μέσα σε προκαθορισμένο χρονικό διάστημα το πολύ 20 λεπτών.
* με την τεκμηρίωση της ορθότητας και πληρότητας του θέματος μέσα από απαντήσεις σε διευκρινιστικές και εξεταστικές ερωτήσεις των μελών της επιτροπής.

Μετά το πέρας της υποστήριξης, κάθε μέλος της επιτροπής πρέπει να συμπληρώσει την έντυπη φόρμα αξιολόγησης για κάθε σπουδαστή ξεχωριστά, που θα βασίζεται στα εξής κριτήρια:

**1. Ουσιαστικές προδιαγραφές** Μέγιστος βαθμός

*καινοτομία θέματος και τρόπου επεξεργασίας,*

 *ένδειξη δημιουργικής και πρωτότυπης σκέψης,*

*πληρότητα θέματος και ακρίβεια περιεχομένου,*

*λογική οργάνωση και ανάπτυξη,* **6,0**

*σαφήνεια γραπτού λόγου και*

 *χρήση δόκιμων επιστημονικών όρων,*

*ικανότητα αξιολόγησης και αξιοποίησης της βιβλιογραφίας*

**2.** **Τυπικές προδιαγραφές**

*γενική εμφάνιση πτυχιακής εργασίας,*

*δημοτική γλώσσα, μονοτονικό σύστημα,*

*συνεχής σελιδοποίηση,*

*πίνακας περιεχομένων,*

*αναγραφή βιβλιογραφίας,*

*αναφορές και πηγές στους πίνακες και τις φωτογραφίες,*

*(αριθμός σελίδων) έκταση πτυχιακής εργασίας,* **2,0**

*κατανομή της ύλης (χωρισμός σε κεφάλαια και παραγράφους),*

*τύπος γραμματοσειράς, μέγεθος γραμματοσειράς,*

*διάστημα γραφής, περιθώρια σελίδων*

**3.** **Προφορική υποστήριξη**

*ένδειξη καλής γνώσης του αντικειμένου,*

*σαφής και κατανοητή παρουσίαση,*  **2,0**

*πληρότητα στις απαντήσεις των ερωτήσεων*

 **\_\_\_\_\_**

**Σύνολο: 10,0**

Σε περίπτωση που η διαφορά μεταξύ των επιμέρους βαθμολογιών είναι μεγαλύτερη από τρεις (3) βαθμούς, τότε γίνεται ιδιαίτερη τεκμηρίωση των συγκεκριμένων βαθμολογιών από τους εξεταστές. Στην συνέχεια συντάσσεται το πρακτικό βαθμολογίας της πτυχιακής εργασίας που κατατίθεται στο Τμήμα μέσω του Πρωτοκόλλου. Στην περίπτωση που η επιτροπή κρίνει ότι μια πτυχιακή εργασία είναι *ελλιπής*, αναπέμπεται για συμπληρωματική επεξεργασία, οπότε επαναλαμβάνεται η διαδικασία υποβολής και παρουσίασης αυτής μετά από εκτεταμένες προσθήκες / βελτιώσεις / διορθώσεις.